  Майя Бывальцева ИГИЛэ (Россиын лэзьымтэ огазеяськон) кысконлы пумитъяськонъя котырес ӝӧк ортчоз Удмуртиысь Кун Кенешын 23-тӥ южтолэзе, ивортэ элькун парламентлэн пресс-службаез. «ИГИЛэ кыскон мынэ, озьы ик Удмурт элькунын но. Та ужпумез эскерыны ӵектӥз Егитъёслэн парламентсы. Кенешонэ пыриськозы эрикрадэз утӥсь ёзэсъёс, психологъёс. Соос валэктозы, малы мыно отчы егитъёс», — вераз иворъёсъя «Удмуртия» агентстволы Кун Кенешысь йӧскалык политикая, мерлык кышкыттэмлыкъя, регламентъя но ужез радъянъя ялан ужась ӧрилэн кивалтӥсез Энвиль Касимов. Со сяна, котырес ӝок сьӧры пуксёзы политикъёс, вылӥ дышетсконниосысь преподавательёс. Вераськон мыноз Удмуртиын калыкез кыскон пусъем учыръёс сярысь но. ИГИЛ — террористъёслэн калыккуспо огазеяськонзы, Россиын ужаны ӧвӧл лэземын. Тросгес ужа Сириын но Иракын. Но та дыре ИГИЛысь террористъёс быдэс дуннелы кышкытлык ваё. Тегъёс: ИГИЛ Терроризм егитъёс Удмуртия КунКенеш  